משה פלד (נולד ב-2 באפריל 1945) הוא חבר הכנסת לשעבר וקצין במילואים בצה"ל בדרגת אלוף-משנה.

ביוגרפיה
--------

פלד, נולד ב-2 באפריל 1945, יליד וחבר בית השיטה. עם גיוסו לצה"ל התנדב פלד לחטיבת הצנחנים. בצנחנים עבר מסלול הכשרה כלוחם, קורס מ"כים חי"ר וקורס קציני חי"ר. לאחר הקורס שב לצנחנים ושימש במספר תפקידי פיקוד. לאחר מכן השתחרר מצה"ל. במילואים לחם פלד בשורות חטיבה 55 בקרב על ירושלים במלחמת ששת הימים ובמלחמת יום הכיפורים השתתף בצליחת תעלת סואץ במבצע אבירי לב. לאחר המלחמה ביצע הסבה לשריון והתקדם בתפקידי הפיקוד ושימש כמפקד גדוד 77 וכסגן מפקד החטיבה בחטיבה 7, כמפקד חטיבת עודד, כמפקד גדוד שריון 294 במלחמת שלום הגליל ולאחר מכן וכמפקד חטיבת מרכבות הפלדה בדרגת אלוף-משנה. כיום משמש כנהג ומוביל טנקים במילואים.

בשנת 1992 נבחר לכנסת ה-13 מטעם מפלגת צומת, במהלך כהונתו היה פלד חבר בוועדת הכנסת ובוועדת החוץ והביטחון.

וב-1996 נבחר לכנסת ה-14 הפעם במסגרת הליכוד-גשר-צומת. במהלך כהונתו הקים את סיעת יחיד "מכורה" שהתמזגה מאוחר יותר עם מפלגת מולדת בראשות רחבעם זאבי. באותה כנסת הוא שימש כסגן יושב ראש הכנסת.

בממשלה ה-27 כיהן כסגן שר החינוך, התרבות והספורט.

בבחירות לכנסת החמש עשרה מוקם במקום השמיני ברשימת האיחוד הלאומי ולא נבחר לכהונה נוספת. לקראת הבחירות לכנסת התשע עשרה (ינואר 2013) הודיע על כוונתו להתמודד בבחירות המקדימות לרשימת הבית היהודי, אך הוא לא התמודד בפועל. לקראת הבחירות לכנסת ה-21 (אפריל 2019) הכריז על תמיכה במפלגת הימין החדש בראשות נפתלי בנט ואיילת שקד, והוצב במקום ה-14 ברשימת המפלגה לכנסת. בבחירות לכנסת ה-24 במרץ 2021 הוצב במקום הסמלי ה-40 והאחרון ברשימת מפלגת הימין החדש שהתמודדה בבחירות אלו תחת הכינוי ימינה.

הוא כיהן כיושב ראש ועדת הביטחון של התנועות הקיבוציות וכיושב ראש פורום יישובי הצפון במאבק על רמת הגולן. משמש כמנהל פרויקטים בבנייה והרחבת יישובים.

פלד ממשיך להתנדב למילואים, ופעל כך במלחמת לבנון השנייה, במבצע צוק איתן ובמבצע שומר החומות ובמלחמת חרבות ברזל כנהג של מוביל טנקים.

חבר הוועד המייעץ של תנועת הביטחוניסטים.

חיים אישיים
-----------

נשוי ליהודית ואב לארבעה. מתגורר בבית השיטה ויזם את הקמת בית הכנסת במקום.

קישורים חיצוניים
----------------

ויקישיתוף מדיה וקבצים בנושא **משה פלד** בוויקישיתוף
* משה פלד, באתר הכנסת
* משה פלד, באתר כנסת פתוחה
* יעקב בר-און, ‏למה ח"כ לשעבר משה פלד מרוצה מנפתלי בנט וחושש מהמחנה הציוני, באתר מעריב אונליין, 30 בינואר 2015
* אנדרה טבקוף, ‏השמאל נעלם מהקיבוצים: "מייסדי המדינה מתהפכים בקברם", באתר גלובס, 26 ביולי 2019 קובץ צליל
* אלה לוי-וינריב, ‏"ישנים בקבינה על מיטת קומתיים": המילואימניק שיחגוג החודש 79 לא מתעייף, באתר גלובס, 28 בפברואר 2024 קובץ צליל

הערות שוליים
------------

1. ↑  יהודה שלזינגר, מוביל בתחומו, באתר ישראל היום, 31 ביולי 2014.
2. ↑  עוזי ברוך, משה פלד הודיע על ריצתו בבית היהודי, באתר ערוץ 7, 16 באוגוסט 2012
3. ↑  תמיכה נוספת בימין החדש של בנט ושקד, באתר ערוץ 7
4. ↑  מורן אזולאי ואמיר אלון, סופית: זו רשימת הימין החדש שהגישה שקד, באתר ynet, 20 בפברואר 2019
5. ↑  אל"מ (במיל') משה (מוסא) פלד: "גופי מחאה עושים שימוש ציני במשפחות החטופים וזה משחק לידי חמאס", באתר הביטחוניסטים, ‏8 בנובמבר 2023
6. ↑  משה פלד באתר התנועה

| סגני שרי החינוך בממשלות ישראל |
| --- |
| 

|  |  |
| --- | --- |
| קלמן כהנא • משה אונא • עמי אסף • קלמן כהנא • אהרן ידלין • קלמן כהנא • אהרון ידלין • מיכאל חזני • אבנר חי שאקי • זבולון המר • מרים גלזר-תעסה • פנחס גולדשטיין • משה מאיה • מיכה גולדמן • משה פלד • אליעזר זנדברג • משולם נהרי • שאול יהלום • משולם נהרי • אברהם רביץ • צבי הנדל • מיכאל מלכיאור • מג'לי והבה • מאיר פרוש • מנחם אליעזר מוזס • אבי וורצמן • מאיר פרוש • מאיר יצחק-הלוי | סמל מדינת ישראל |

 |

| מפקדי חטיבת מרכבות הפלדה  |
| --- |
| 

|  |
| --- |
| עוזי קרן • משה פלד • מאיר גחטן • גבי לסטר • אריאל פלג • יעקב ברק • בני פרץ • מאיר פינקל • צביקה צורן • ניר בן דוד • עמיחי יודנפרוינד • ערן שני • רונן תמים |

 |